Rimski most na Orlji
<s>Rimski most na rijeci Orlji je jednolučni kameni most na području opštine Olovo, Bosna i Hercegovina.</s>

<s>Ovo nije jedini u narodu poznati Rimski most, postoji još mostova koji imaju isti naziv.</s><s>To ime dobivali su zbog činjenice da se nalaze na nekoj poznatoj lokaciji iz rimskog perioda ili su djelimično građeni od materijala sa tih lokacija.</s><s>Skoro svi su nastali u osmanskom periodu.</s>

<s>Lokacija 
Izvor rijeke Orlje nalazi se oko 6 km vazdušne linije zapadno od Olova.</s><s>Rijeka izvire iz jakog kraškog vrela, koje je u hidrološkoj vezi s Donjom bijambarskom pećinom (ponor Brodić).</s><s>Most se nalazi nekoliko stotina metara prije nego što Orlja ulazi u svoj duboki kanjon.</s>

<s>Područje oko izvorišta danas nije naseljeno, ali s obzirom na prirodne pogodnosti i neke tragove iz prošlosti (most, grobovi/mezarje, mlinice), postoji realna pretpostavka da je predio u prošlosti bio stalno naseljen.</s><s>To potvrđuje i usmena predaja stanovnika naselja Klinčići i Musići.</s>

<s>Most se nalazi na putu koji je iz grada Olova i okolinih naselja (Bakići, Dolovi, Kruševo, Kozjaci, Musići, Klinčići) vodio preko Očevije prema Varešu.</s><s>Rijeka Orlja je u gornjem toku mala rijeka, obale su joj pristupačne skoro na cijelom gornjem toku.</s><s>Most je sigurno sagrađen za prelaz ljudi kada je vodostaj velik i za lakši prelaz životinja pod teretom (tovarom).</s>

<s>Opis 
Sagrađen je u osmanskom periodu, ali se ne zna tačno vrijeme gradnje mosta.</s><s>Ovaj stari kameni most je zanimljiv jer je u gradnji mosta, kako je tek novijim istraživanjima ustanovljeno, kao materijal korišteno nekoliko srednjovjekovnih nadgrobnih spomenika - stećaka.</s><s>Stećci su ugrađeni u gornji, danas gazeći dio mosta, tako da su dobro vidljivi.</s><s>Ukupno je korišteno 4-5 stećaka sljemenjaka i 1-2 u obliku sanduka.</s><s>U temeljima i u donjem dijelu mosta nisu korišteni stećci.</s><s>Bočne strane stećaka, koji su ugrađeni u luk mosta, sužene su prema dolje da bi se uklopile u lučnu konstrukciju mosta.</s><s>Jedan sljemenjak koji je ugrađen u krunu mosta je sa donje strane udubljen po dužini, da bi vrh luka mosta bio oblikovan, tj. da bi most imao istaknut lučni svod.</s>

<s>Raniji autori o starim mostovima u Bosni i Hercegovini ne navode da su za gradnju ovog mosta korišteni stećci.</s><s>Rimski most na rijeci Orlji je proglašen nacionalnim spomenikom.</s><s>U odluci nigdje se ne navodi da su za gradnju mosta korišteni stećci.</s>

<s>Reference</s>

<s>Literatura 
 Šefik Bešlagić, Sarajevo 1971. _'Stećci, kataloško-topografski pregled
 Džemal Čelić, Mehmed Mujezinović, Sarajevo: Sarajevo - Publishing, 1998.</s><s>-Stari mostovi u Bosni i Hercegovini.</s><s>Mirnes Hasanspahić, 2014.</s><s>Baština sjeveroistočne Bosne. br. 6. JU Zavod za zaštitu i korištenje kulturno-historijskog i prirodnog naslijeđa Tuzlanskog kantona, (95-101) -'Kulturno-historijsko naslijeđe oko izvora i gornjeg toka rijeke Orlje u blizini Olova</s>

<s>Takozvani rimski mostovi
Lučni mostovi
Mostovi u BiH iz osmanskog perioda
Nacionalni spomenici u Olovu</s>

